Elever på Vallensbæks tre folkeskoler er så utilfredse med de uhumske toiletter, at mange simpelthen ikke har lyst til at gøre brug af dem. Det får nu Dansk Folkeparti til komme med et bemærkelsesværdigt forslag.

På mødet i kommunalbestyrelsen onsdag foreslår partiet, at kontanthjælpsmodtagere skal i nyttejob som 'tissepatruljer' på vestegnskommunens tre folkeskoler, Egholmskolen, Vallensbæk Skole og Pilehaveskolen.

Helt konkret skal de ledige i 'tissepatruljerne' holde opsyn med toiletterne, så de forbliver rene dagen igennem, så eleverne ikke mister lysten til at forrette deres nødtørft i skoletiden og ender med at holde sig hele dagen, 'hvilket er skadeligt for organismen og kan føre til inkontinens,' som Dansk Folkeparti skriver i forslaget.

Det vil blandt andet medføre rengøring af toiletterne og 'stilfærdigt at gøre en elev opmærksom på det, såfremt en elev efterlader toilettet i en uacceptabel forfatning,' lyder det.

»Vi slår to fluer med et smæk her. Nyttejobbet giver sådan set mening – det handler ikke bare om at grave huller og dække dem til igen – og samtidig gør vi det mere trygt og rent at gå på toilettet på vores skoler,« siger Kenneth Kristensen Berth til TV 2 om forslaget.

'Urin over det hele'

Udover at være sit partis EU-ordfører i Folketinget er han også medlem af Vallensbæk Kommunalbestyrelse, og han vil onsdag fra kl. 16.30 kaste sig ind i kampen for at få indført 'tissepatruljer' på kommunens skoletoiletter

Kenneth Kristiansen Berth begrunder overfor TV 2 nødvendigheden af 'tissepatruljerne' med, at skoletoiletterne trods renoveringer for millioner af kroner stadig er lige ulækre med 'urin over det hele' og genstand for klager fra både forældre og elever.

Han og Dansk Folkeparti har fundet inspiration til det fremsatte forslag fra udlandet, hvor der ofte er ansat personale til at holde offentlige toiletter pæne.

'På en lang række offentlige og halv-offentlige toiletter i lande som Tyskland, Tjekkiet og Østrig er det kutyme, at toiletter er bemandet af personale (på tysk de såkaldte Klofrauen), der mod en symbolsk betaling, indestår for at toiletterne er rene og pæne,' skriver partiet forslaget.

Dansk Folkeparti understreger, at 'tissepatruljerne' ikke skal erstatte den almindelige rengøring på skoletoiletterne, der skal fortsætte som hidtil.